कोटा। अपनी कार और बाइक के लिए मनपसंद या फिर लकी नंबर लेने का क्रेज शहर में इतना बढ़ गया है कि अब नंबर के लिए परिवहन कार्यालय में बोली लगानी पड़ रही है। शहर में पहली बार किसी नंबर के लिए बोली लगाई गई, जो 12 हजार रुपए में छूटी। वर्तमान में चल रही सीरीज में लकी नंबर नहीं मिलने पर वाहन मालिक अगली सीरीज में अपनी पंसद का नंबर बुक करा रहे हैं।
कोटा शहर में दुपहिया और चार पहिया वाहन मालिकों में लकी नंबर आवंटित करवाने की मांग में निरंतर इजाफा होता जा रहा है। 5 सीटर मारूति आल्टो, डिजायर तथा 7 सीटर वाहन टवेरा, सफारी, स्कॉर्पियो सहित अन्य वाहन में सबसे ज्यादा मांग 1 व 786 नंबर की है। इनका आवंटन 31 हजार रुपए की टोकन मनी में हो रहा है। वहीं 2 से लेकर 9 तक के नंबर 21 हजार रुपए में परिवहन विभाग आवंटित कर रहा है।
111, 222, 555 व 1111, 5555, 9999 जैसे 3 से 4 समान अंकों वाले रजिस्ट्रेशन नंबर 11 रुपए में वाहन मालिक ले रहे हैं। रेलवे कॉलोनी के राजेन्द्र कुमार मीणा को टाटा सफारी 7 सीटर वाहनों की वर्तमान सीरिज आरजे 20 सीडी में 0786 नंबर नहीं मिल पाया तो पर उन्होंने अगली सीरीज आरजे 20 यूबी में 31 हजार रुपए में आवंटित करवा लिया। नंबर आवंटित करने तक इस नंबर का अन्य वाहन मालिक दावेदारी करता तो फिर इस नंबर को नीलामी से आबंटित किया जाता।
डीटीओ प्रकाश टहल्यानी ने बताया कि नंबरों के आवंटन को लेकर 6 साल पहले नियमों में बदलाव हुआ है। किसी लकी नंबर को लेने के लिए एक से अधिक वाहन मालिकों के बीच कंपिटीशन होता है, तो उस नंबर को नीलामी की प्रक्रिया से आवंटित किया जाता है। पिछले दिनों 5555 नंबर नीलामी प्रक्रिया से पहली बार आवंटित किया गया।
12 हजार में मिला 5555
सरस्वती कॉलोनी निवासी अजय चौधरी ने बताया कि 55 अंक उनके लिए लकी नंबर है। जबकि, वर्तमान सीरीज आरजे 20 की सीरीज में 5555 नंबर के एक से अधिक दावेदार आ गए, तो परिवहन विभाग ने इस नंबर की बोली लगाई। बोली में परिवहन विभाग ने यह नंबर 12 हजार रुपए में आवंटित किया है। उन्होंने बताया कि मकान का नंबर भी 55, घर का टेलीफोन नंबर में 2330550 एवं गांव में स्थित मकान का नंबर भी 55 है।
hin_Deva hin_Deva hin_Deva hin_Deva bho_Deva hin_Deva